KOMISJONI ARVAMUS(esitatud Euroopa Liidu toimimise lepingu artikli 294 lõike 7 punkti c alusel)Euroopa Parlamendi muudatusettepaneku [muudatusettepanekute] kohtanõukogu seisukoha suhtes, mis käsitleb ettepanekut EUROOPA PARLAMENDI JA NÕUKOGU MÄÄRUS,milles käsitletakse biotsiidide turulelaskmist ja kasutamist /* COM/2012/0135 final - 2009/0076 (COD) */





2009/0076 (COD) KOMISJONI ARVAMUS (esitatud Euroopa Liidu toimimise lepingu artikli 294 lõike 7 punkti c alusel) Euroopa Parlamendi muudatusettepaneku [muudatusettepanekute] kohta nõukogu seisukoha suhtes, mis käsitleb ettepanekut EUROOPA PARLAMENDI JA NÕUKOGU MÄÄRUS, milles käsitletakse biotsiidide turulelaskmist ja kasutamist 1. Sissejuhatus Euroopa Liidu toimimise lepingu artikli 294 lõike 7 punktis c on sätestatud, et komisjon peab esitama arvamuse Euroopa Parlamendis teisel lugemisel tehtud muudatusettepanekute kohta. Komisjon esitab allpool oma arvamuse Euroopa Parlamendi muudatusettepanekute kohta. 2. Taust Komisjon esitas 12. juunil 2009 Euroopa Parlamendile ja nõukogule ettepaneku võtta vastavalt EÜ asutamislepingu artiklis 251 sätestatud kaasotsustamismenetlusele vastu määrus, milles käsitletakse biotsiidide turulelaskmist ja kasutamist. Majandus- ja Sotsiaalkomitee esitas oma arvamuse 17. veebruaril 2010. Euroopa Parlament võttis esimese lugemise seisukoha vastu 22. septembril 2010. Nõukogu jõudis ettepaneku suhtes poliitilisele kokkuleppele 20. detsembril 2010 ja võttis vastu ühise seisukoha 21. juunil 2011. COREPER andis oma nõusoleku teisel lugemisel saavutatud kompromissile 23. novembril 2011. Euroopa Parlament võttis seadusandliku resolutsiooni vastu teisel lugemisel 19. jaanuaril 2012. 3. Komisjoni ettepaneku eesmärk Kavandatud määruse eesmärk on parandada biotsiidide siseturu toimimist, tagades samas keskkonna ja inimeste tervise tõhusa kaitse. Ettepaneku eesmärk on kaotada mitmed nõrgad küljed, mis ilmnesid direktiivi 98/8/EÜ rakendamise esimese kaheksa aasta jooksul, vähendada nõuete täitmise kulusid, ennetada tulevikus probleeme seoses tootele loa andmise ja vastastikuse tunnustamise menetlusega ning ajakohastada õigusakt ja kohandada see viimaste poliitikasuundadega. 4. Komisjoni arvamus euroopa parlamendi muudatusettepanekute kohta Euroopa Parlament võttis täiskogu istungil 19. jaanuaril 2012 vastu eelnevalt nõukoguga kooskõlastatud kompromisspaketi, et saavutada kokkulepe teisel lugemisel. Kõnealused muudatused hõlmavad peamiselt järgmist: – kriteeriumid toimeainete väljajätmiseks heakskiitmismenetlusest; – biotsiididega seotud ELi tsentraliseeritud menetluse kohaldamisala; – andmenõuete suurem paindlikkus ja selgroogsete loomadega tehtavate katsete vähendamine; – töödeldud toodete märgistamisnõuded; – aruannete avaldamine ja teabe levitamine; – Euroopa Kemikaaliametile pandud ülesanded ja sellele lõivude maksmise alus. Komisjon ei ole vastu kompromisspaketile, kuna see on üldjoontes kooskõlas ettepaneku üldeesmärgi ja -iseloomuga. Komisjon on teinud avaldused seoses rakendusaktide kasutamisega Euroopa Kemikaaliametile makstavate lõivude kehtestamiseks, nanomaterjali määratlusega ja vastastikuse tunnustamise taotlemise lõivudega, ning need on lisatud käesolevale arvamusele. 5. Järeldus Kooskõlas Euroopa Liidu toimimise lepingu artikli 293 lõikega 2 ei ole komisjon vastu Euroopa Parlamendi teisel lugemisel heaks kiidetud muudatusettepanekutele vastavalt eespool kirjeldatud kompromisstekstile. Lisa : komisjoni avaldused Komisjoni avaldus seoses rakendusaktide kasutamisega lõivude kehtestamiseks Komisjon leiab, et Euroopa Kemikaaliametile makstavate lõivude kehtestamist ei saa kindlaks määrata rakendusaktidega. Kompromissi vaimus ei seisa komisjon siiski vastu nõukogu ja Euroopa Parlamendi vahel kokku lepitud lõplikule tekstile. Siiski jätab komisjon selles küsimuses endale õiguse kasutada aluslepingus sätestatud õiguskaitsevahendeid, et saada kohtult selgitust artiklite 290 ja 291 reguleerimisala piiritlemise kohta. Komisjoni avaldus seoses nanomaterjali määratlusega Kuigi komisjon nõustub nõukogu ja Euroopa Parlamendi vahel kokku lepitud lõpliku tekstiga, on komisjon endiselt arvamusel, et otseviide komisjoni soovitusele 2011/696/EL nanomaterjali määratluse kohta oleks olnud asjakohasem, arvestades vajadust nanomaterjali ühtlustatud määratluse kohaldamise järele ELi õigusaktides ning võimalust seda hõlpsasti kohandada tehnika ja teaduse arengule. Sel eesmärgil võtab komisjon vajalikke meetmeid, et tagada selle kajastumine tulevastes ettepanekutes. Komisjoni avaldus seoses vastastikuse tunnustamise taotlemise lõivuga Lõivusid käsitleva määruse ettepaneku tegemisel vastavalt artikli 80 lõikele 1 soovib komisjon tagada, et Euroopa Kemikaaliametile makstava vastastikuse tunnustamise taotlemise lõivu suuruse kehtestamisel võetakse arvesse eri liikmesriikides nõutavate lõivude suurust ning et see ei oleks ettevõtjatele, eelkõige VKEdele liiga koormav.